Kritici het weer messe in vir Meghan ná Vogue voorblad-herrie
JY LEES NOU Kritici het weer messe in vir Meghan ná Vogue voorblad-herrie
John Legend en Chrissy Teigen maak hart oop ná hulle baba verloor
Uitgawe 15 Augustus 2019
Meghan Markle. Foto: Gallo Images/Getty Images.
Wanneer sy uit die openbare oog bly, sê mense sy is afsydig, hoogmoedig en skeep haar koninklike pligte af. Maar sodra sy die kollig betree, word sy ook afgekraak.
In die oë van haar kritici kan Meghan (37), hertogin van Sussex, oënskynlik niks reg doen nie... soos nou weer met die Vogue-herrie.
Sy het die bekende Britse modetydskrif, met Edward Enninful as hoofredakteur, se uitnodiging om as gasredakteur op te tree aanvaar, maar besluit om nie self op die voorblad te wees nie.
Sy het gevoel dis te windmakerig.
En wat inhoud betref, wou sy sake bevorder wat haar na aan die hart lê. Sy wou nie as 'n bevoorregte koninklike oorkom nie.
Maar toe die uitgawe verskyn, is sy uitmekaargetrek.
"Kruiperig", " 'n verleentheid" en "ondeurdag" is van die woorde wat gebruik is om Meghan se projek van sewe maande te beskryf.
En haar aanbevelings oor dinge soos asemhalingslyp­skole wat R78 515 kos, wys glo sy is "uit voeling" met "gewone" Britte.
Meghan Markle en Edward Enninful. Foto: Skermgreep
Maar dis veral die 15 vroue op die voorblad – volgens Meghan kampvegters vir verandering – wat die giftonge oortyd laat werk het: onder andere die transgenderaktivis Laverne Cox; die Nieu-Seelandse premier, Jacinda Ardern; 'n kampvegter vir diversiteit, Sinead Burke; en 'n Soedannees-­Australiese model, Adut Akech.
"Op 'n paar uitsonderings na lyk dit of hulle eerder vir hul progressiewe menings, etnisiteit of glans­verbintenisse gekies as vir enige ware prestasie," skryf die kommentator Leo McKinstry in die Londense skinderkoerant The Sun.
Maar dis presies die punt – en dit moet gevier word, sê haar ondersteuners.
"Dis belangrik om migrante, kunstenaars, modelle, politici, ander etnisiteite, akteurs en mense­regtevoorstanders op die voorblad te sien van 'n tydskrif wat jy amper oral kan kry," skryf die rubriek­skrywer Nell Frizzell in The Guardian.
Hy loof Meghan vir haar keuse van "regte mense".
Sy het ook aan regte mense gedink toe sy 'n stuk weerkaatsende silwer papier op die voorblad laat aanbring het.
In haar redakteursbrief verduidelik sy: "Tussen al die sterk vroue op die voorblad, 'n spieël – 'n ruimte vir jou, die leser, om jouself te sien. Want jy is ook deel van die gemeenskap."
Maar baie bevraagteken haar besluit om skielik die algemene publiek by haar humanitêre pogings te betrek nadat sy en haar man, prins Harry, so geheimsinnig was oor die geboorte van hul seun, Archie, in Mei.
"Sy kerm gedurig oor privaatheid, maar dan wil sy die redakteur van 'n tydskrif wees sodat sy haarself kan bevorder en vir ons kan sê hoe ons ons lewe moet lei," skryf die Daily Mail-rubriekskrywer Piers Morgan.
"Dis absurde dubbelstandaarde."
MEGHAN SE TOPWENKE VIR DIE GOEIE LEWE
Die hertogin was glo baie betrokke by die tydskrif en het die artikels noukeurig gekies om haar smaak te weerspieël.
Volhoubaarheid en om bewustelik (mindful) te leef is haar gunsteling-gonswoorde, maar dit het oënskynlik nie tot haar deurgedring dat haar lesers nie so ryk soos sy is nie.
Meghan beveel 'n paar Veja-oefenskoene met herwonne plastiekbokante aan.
Dit kos R2 050 en sy het dit verlede jaar in Australië gedra.
Sy beveel 'n organiese wolpak van R31 777 aan, 'n Berberse mat van herwonne materiale van R10 700 en badsout van R553.
Meghan besing die lof van Ilapothecary se spa in Kensington, wat sy besoek het terwyl sy swanger was.
Blykbaar moet 'n mens nie die meditasieklas met sy kris­talballe en ghongs misloop nie.
Sy wy ook 'n hele blad aan haar persoonlike skoonheidsdeskundige, Sarah Chapman.
"As jy net een gesigbehandeling in jou hele lewe kry, gaan na Sarah," skryf sy.
'n Gesigbehandeling by Sarah se kliniek in Londen sal jou R2 677 tot R9 372 uit die sak jaag.
Die skrywers Steph Adams en Samantha Brett beweer die Vogue-voorblad is 'n nabootsing van die voorblad van hul 2016-blitsverkoperboek, The Game Changers.
Meghan self het 'n essay geskryf vir dié boek wat ook 15 "vreeslose baanbrekervroue" op die voorblad het.
BRONNE: PEOPLE.COM, WOMENSHEALTHMAG.COM, DAILYMAIL.CO.UK, THESUN.CO.UK, EXPRESS.CO.UK, FOXNEWS.COM, HELLOMAGAZINE.COM, THE GUARDIAN